Document ID: 32012R0369

РЕГЛАМЕНТ ЗА ИЗПЪЛНЕНИЕ (ЕС) № 369/2012 НА КОМИСИЯТА
от 27 април 2012 година
за изменение на Регламент за изпълнение (ЕС) № 540/2011 по отношение на условията за одобрение на активните вещества кръвно брашно, калциев карбид, калциев карбонат, варовик, пипер и кварцов пясък
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 от него,
като има предвид, че:
(1)
Активните вещества кръвно брашно, калциев карбид, калциев карбонат, варовик, пипер и кварцов пясък са включени в приложение I към Директива 91/414/ЕИО на Съвета (2) с Директива 2008/127/ЕО на Комисията (3) в съответствие с процедурата, предвидена в член 24б от Регламент (ЕО) № 2229/2004 на Комисията от 3 декември 2004 г. относно определяне на допълнителни подробни правила за изпълнение на четвъртия етап на работната програма, посочена в член 8, параграф 2 от Директива 91/414/ЕИО на Съвета (4). След замяната на Директива 91/414/ЕИО с Регламент (ЕО) № 1107/2009 тези вещества се считат за одобрени съгласно същия регламент и са изброени в част А от приложението към Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (5).
(2)
В съответствие с член 25а от Регламент (ЕО) № 2229/2004 Европейският орган за безопасност на храните, наричан по-долу „Органът“, представи на Комисията заключенията от партньорската проверка за кръвно брашно (6) на 26 септември 2011 г., за калциев карбид (7) на 17 октомври 2011 г., за калциев карбонат (8) и за варовик (9) на 6 юли 2011 г., за прахообразен остатък след екстракцията на черен пипер (10) на 4 юли 2011 г. и за кварцов пясък (11) на 6 юли 2011 г. Проектодокладите за оценка и заключенията на Органа бяха разгледани от държавите членки и от Комисията в рамките на Постоянния комитет по хранителната верига и здравето на животните и финализирани на 9 март 2012 г. под формата на доклади на Комисията за преглед на кръвно брашно, калциев карбид, калциев карбонат, варовик, прахообразен остатък след екстракцията на черен пипер и кварцов пясък.
(3)
В съответствие с член 12, параграф 2 от Регламент (ЕО) № 1107/2009 Комисията покани нотификаторите да представят коментарите си по заключенията на Органа. Освен това в съответствие с член 13, параграф 1 от същия регламент Комисията покани нотификаторите да представят коментарите си върху проектодокладите за преглед на кръвно брашно, калциев карбид, калциев карбонат, варовик, прахообразен остатък след екстракцията на черен пипер и кварцов пясък. Нотификаторите представиха своите коментари, които бяха разгледани внимателно.
(4)
Потвърждава се, че активните вещества кръвно брашно, калциев карбид, калциев карбонат, варовик, прахообразен остатък след екстракцията на черен пипер и кварцов пясък следва да бъдат считани за одобрени съгласно Регламент (ЕО) № 1107/2009.
(5)
В съответствие с член 13, параграф 2 от Регламент (ЕО) № 1107/2009 във връзка с член 6 от посочения регламент и предвид съвременните научни и технически познания е необходимо да се изменят условията за одобрение на кръвно брашно, калциев карбид, калциев карбонат, варовик, прахообразен остатък след екстракцията на черен пипер и кварцов пясък. Целесъобразно е да се изиска допълнителна потвърждаваща информация по-специално по отношение на кръвно брашно, калциев карбонат и пипер. Същевременно следва да се направят някои технически промени, по-специално наименованието на активното вещество „пипер“ следва да се замени с „прахообразен остатък след екстракцията на черен пипер“.
(6)
Поради това приложението към Регламент (ЕС) № 540/2011 следва да бъде съответно изменено.
(7)
Следва да се предостави разумен период преди да се приложи настоящият регламент, за да се даде възможност на държавите членки, нотификаторите и притежателите на разрешения за продукти за растителна защита да се съобразят с изискванията, произтичащи от изменението на условията за одобрение.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Част А от приложението към Регламент за изпълнение (ЕС) № 540/2011 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 септември 2012 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 27 април 2012 година.

Labels: 1
17
14
3
6